Twee dood toe tuimeltreinwaentjie ontspoorArgieffoto ter illustrasie. (Foto: Unsplash) Minstens twee mense is dood en twee ander beseer nadat een van die waentjies van ŉ tuimeltrein Saterdag by ŉ pretpark in Meksiko ontspoor het. Die voorval het by die La Feria Chapultepec-pretpark in Meksikostad plaasgevind. Die BBC berig ooggetuies beweer die slagoffers het uit die laaste waentjie van die Chimera-tuimeltrein by dié park geval nadat dit ontspoor het. Twee mans, onderskeidelik 18 en 21 jaar oud, het onder meer aan kopbeserings gesterf, terwyl twee vroue in die voorval beseer is, berig CBS News. Die park is ná die voorval gesluit en plaaslike owerhede ondersoek nou waarom die waentjie ontspoor het. Volgens Miriam Urzua, amptenaar van die plaaslike burgerlikebeskermingsorganisasie, is die nodige stappe reeds geneem om met ŉ ondersoek te begin om vas te stel wat presies gebeur het en wie vir dié ongeluk verantwoordelik is. Volgens die BBC het Rosalba Rodriguez, ŉ ooggetuie, aan Meksikaanse verslaggewers gesê daar was niks ongewoon aan die tuimeltrein nie tot sy die waentjie sien val het. ŉ Woordvoerder van die park het gesê die bestuur betreur die voorval en stel saam met die owerhede ondersoek in.